ኢትዮጵያ በፖላንድ ኤምባሲ እንድትከፍት ፍላጎት እንዳላቸው የፖላንዱ አንድሬይ ዱዳ ገለፁ
ኢትዮጵያ በፖላንድ ኤምባሲ እንድትከፍት ፍላጎት እንዳላቸው የፖላንዱ ፕሬዚዳንት አንድሬይ ዱዳ ገለፁ። የኤፌዴሪ ፕሬዚዳንት ዶክተር ሙላቱ ተሾመ ከፖላንድ አቻቸው አንድሬይ ዱዳ በቀረበላቸው ግብዣ ለሁለት ቀን ይፋዊ ጉብኝት ትናንት ፖላንድ የገቡ ሲሆን  ዛሬ ከፕሬዚዳንቱ  ጋር ተወያይተዋል።በውይይታቸውም የፖላንዱ ፕሬዚዳንት አንድሬይ ዱዳ የሁለቱን አገራት የንግድና የቱሪዝም ግንኙነት ለማሳደግ ኢትዮጵያ በፖላንድ ኤምባሲ አንድትከፍት ፍላጎት እንዳላቸው መናገራቸውን የፖላንድ ሬዲዮ ዘገባ ያሳያል።ፕሬዚዳንቱ ባለፈው ዓመት ኢትዮጵያ የሚገኘውን የፖላንዱን ዩርሰስ ትራክተር መገጣጠሚያ መጎብኘታቸውን አስታውሰው በኢትዮጵያ ያለው የንግድ እንቅስቃሴ አዋጭ መሆኑን ነው የገለፁት።ኢትዮጵያ ከ100 ሚሊዮን በላይ ህዝብ የሚኖርባትና ከፍተኛ የንግድ አንቅስቃሴ መኖሩን ጠቅሰዋል።ከዚህ በተጨማሪም  ከፖላንድ ዋና ከተማ ዋርሶ ወደ አዲስ አበባ ቀጥታ የአየር በረራ ቢጀመር ግንኙነታቸውን የበለጠ እንደሚያጠናክረው ገልፀዋል።የኢፌዴሪ ፕሬዚዳንት  ዶክተር ሙላቱ ተሾመ በበኩላቸው ኢትዮጵያ ከፖላንድ ጋር የንግድ ልውውጥ የማሳደግ እንዲሁም ኢንቨስትመንትና የቴክኖሎጂ ሽግግር የማድረግ ፍላጎት እንዳላት ተናግረዋል።ዶክተር ሙላቱ በቆይታቸው ፕሬዝዳንት አንድሬ ዱዳን ጨምሮ ከአገሪቷ ጠቅላይ ሚኒስትር ማቲዩዝ ሞራውስኪ እና ከፖላንድ የላይኛው ምክር ቤት አፈጉባኤ ስታንኒስላው ካርዜውስኪ ጋር በሁለቱ አገራት ሁለንተናዊ ግንኙነት ዙሪያ እንደሚወያዩ ከፕሬዚዳንት ፅህፈት ቤት ያገኘነው መረጃ ይገልፃል።የፖላንድ ፕሬዝዳንት አንድሬ ዱዳ ባለፈው ዓመት ግንቦት 2009 ዓ.ም በኢትዮጵያ ጉብኝት ማድረጋቸው የሚታወስ ነው።የኢትዮጵያና ፖላንድ ዲፕሎማሲያዊ ግንኙነት የተጀመረው በ1930ዎቹ መጀመሪያ እንደሆነ መረጃዎች የሚያመላክቱ ሲሆን አገሮቹ ከ17ኛው ክፍለ ዘመን ማጠናቀቂያ ጀምሮ ታሪካዊ ትስስር እንዳላቸው ከውጭ ጉዳይ ሚኒስቴር የተገኘው መረጃ ያሳያል።ፖላንድ በኢትዮጵያ ኤምባሲዋን እ.አ.አ በ1965 የከፈተች ሲሆን ኢትዮጵያ ከፖላንድ ጋር ያላትን የዲፕሎማሲ ግንኙነት የምታከናውነው ጀርመን በርሊን በሚገኘው ኤምባሲዋ በኩል ነው።(ኢዜአ)